Porast razine Dunava kod Batine sa 515 na 551 cm, koliko je izmjereno u četvrtak u 13 sati, uzrokovao je i plavljenje Zelenog otoka tako da je u četvrtak ujutro Dunav ušao u prizemlja 20-tak vikendica koje se nalaze na kraju ovog poznatog vikendaškog naselja.

'U petak će već biti i u našoj kući ', kaže Josip Takač, čija je apartmanska kuća u četvrtak bila posljednja u koju se moglo ući, piše Jutarnji.hr. Do kuće će sljedećih dana dolaziti čamcima i nadati se da će se Dunav do dolaska k nama ipak malo primiriti. 'Namještaj smo podigli na kat koji je na visini od otprilike 800 cm, pa se nadamo da vodostaj neće biti viši od te razine', rekao je Takač.

Do dolaska najvećeg vala ostalo je još pet do šest dana, ali još uvijek je neizvjesno koliki će on biti kada uđe u Hrvatsku. Da su prognoze nezahvalne potvrđuje i činjenica da je četvrtak vodostaj u Bratislavi, gdje je bila kulminacija vala, bio pola metra veći od onoga što se predviđalo u srijedu.